PRÍHOVOR VIKÁRA

dona Stefana Martoglia

S donom Boscom – stále

Nie je jedno, či sa generálna kapitula slávi na tom alebo na onom mieste. Na Valdoccu, v „kolíske charizmy“, máme určite vhodnú príležitosť znovu objaviť genézu našich dejín a opätovne nájsť tú originálnosť, ktorá tvorí jadro našej identity ako zasvätených mužov a apoštolov mladých.

V starobylom prostredí Valdocca, kde všetko hovorí o našich počiatkoch, mám takmer povinnosť pripomenúť onen december roku 1859, keď don Bosco urobil neuveriteľné rozhodnutie, jedinečné v histórii: založiť rehoľnú kongregáciu s niekoľkými chlapcami.

Pripravoval ich, ale aj tak boli stále veľmi mladí. „Dlho som uvažoval o založení Kongregácie. Teraz nastal čas urobiť konkrétny krok,“ vysvetlil don Bosco celkom jednoducho. „Táto Kongregácia sa v skutočnosti nezrodila teraz: už existovala vďaka všetkým tým pravidlám, ktoré ste vždy tradične zachovávali… Teraz ide o to, aby sme sa posunuli vpred, založili Kongregáciu *podľa normy* a prijali jej pravidlá. Ale vedzte, že zapísaní do nej budú len tí, ktorí po vážnom zamyslení nad tým budú chcieť, keď príde čas, zložiť sľub chudoby, čistoty a poslušnosti.… Dávam vám týždeň na rozmyslenie.“

Keď odchádzali zo stretnutia, bolo tam nezvyčajné ticho. Už čoskoro, keď sa rozhovorili, bolo možné konštatovať, že don Bosco mal pravdu, keď postupoval pomaly a opatrne. Niektorí si mrmlali popod nos, že don Bosco z nich chce urobiť *mníchov*. Cagliero premeriaval nádvorie veľkými krokmi, zmietaný protichodnými pocitmi.

Ale túžba „zostať s donom Boscom“ u väčšiny prevážila. Cagliero vyšiel s vetou, ktorá sa potom stala historickou: „Mních-nemních, ja zostanem s donom Boscom.“

Na „vstupnej konferencii“, ktorá sa konala 18. decembra večer, ich bolo sedemnásť.

Don Bosco zvolal prvú generálnu kapitulu 5. septembra 1877 do Lanzo Torinese. Účastníkov bolo dvadsaťtri a kapitula trvala celé tri dni.

Dnes na 29. kapitule je členov kapituly 227. Prišli zo všetkých kútov sveta a zastupujú všetkých saleziánov.

Na úvod prvej generálnej kapituly don Bosco povedal našim spolubratom: „Božský Spasiteľ hovorí vo svätom evanjeliu, že kde sú dvaja alebo traja zhromaždení v jeho mene, tam je medzi nimi on sám. Nemáme na týchto zhromaždeniach žiadny iný cieľ ako väčšiu Božiu slávu a spásu duší vykúpených vzácnou krvou Ježiša Krista.“ Môžeme si byť teda istí, že Pán bude medzi nami a že on povedie veci tak, aby sa všetci cítili dobre.

**Epochálna zmena**

Evanjeliový výraz „Ježiš povolal k sebe tých, ktorých chcel, a poslal ich kázať“ (*Mk* 3, 14 – 15) hovorí, že Ježiš si vyberá a povoláva tých, ktorých chce. Medzi nich patríme aj my. Božie kráľovstvo sa stáva prítomným a tí prví Dvanásti sú príkladom a vzorom pre nás a pre naše komunity. Dvanásti sú obyčajní ľudia s pozitívami i s chybami, netvoria komunitu čistých, ba ani jednoduchú skupinu priateľov.

Vedia, ako povedal pápež František, že „prežívame epochálnu zmenu, nielen dobu veľkých zmien“.[[1]](#footnote-1) Na Valdoccu v týchto dňoch cítiť, že všetci spolubratia si uvedomujú, že toto je okamih veľkej zodpovednosti.

V živote väčšiny spolubratov, provincií a kongregácie je veľa pozitívnych vecí, ale to nestačí a nemôže slúžiť ako „útecha“, pretože krik sveta, veľké a nové formy chudoby, každodenný boj toľkých ľudí – nielen chudobných, ale aj jednoduchých a pracovitých – hlasno počuť ako volanie o pomoc. To všetko sú otázky, ktoré by nás mali provokovať, otriasať nami a nenechať nás pokojných.

Veríme, že za pomoci konzultácií s provinciami sme identifikovali na jednej strane hlavné dôvody obáv a na druhej strane znaky vitality našej Kongregácie, zakaždým vyjadrené špecifickými kultúrnymi črtami každého kontextu.

Počas kapituly navrhujeme zamerať sa na to, čo pre nás znamená byť skutočnými saleziánmi zapálenými za Ježiša Krista, pretože bez toho budeme síce ponúkať dobré služby, robiť ľuďom dobro a pomáhať, ale nezanecháme hlbokú stopu.

Ježišovo poslanie pokračuje a zviditeľňuje sa v dnešnom svete aj cez nás, jeho vyslancov. Sme zasvätení, aby sme budovali veľké priestory svetla pre dnešný svet, aby sme boli prorokmi. Boh nás zasvätil a postavil nasledovať jeho milovaného Syna Ježiša, aby sme naozaj žili tak ako tí, ktorých si získal Boh. Preto opäť raz to podstatné závisí od vernosti Kongregácie Duchu Svätému, pričom v duchu dona Bosca prežívame saleziánsky zasvätený život zameraný na Ježiša Krista.

Apoštolská vitalita, podobne ako vitalita duchovná, je angažovaním sa v prospech mladých a detí v tých najrozmanitejších formách chudoby, preto nemôžeme zostať len pri poskytovaní služieb výchovy a vzdelávania. Pán nás pozýva, aby sme vychovávali evanjelizáciou, aby sme vnášali jeho prítomnosť a sprevádzali život vhodnými príležitosťami do budúcnosti.

Sme povolaní hľadať nové modely prítomnosti, nové vyjadrenia saleziánskej charizmy v Božom mene. Malo by sa to diať v spoločenstve s mladými ľuďmi a so svetom prostredníctvom „integrálnej ekológie“, formovaním digitálnej kultúry v rôznych svetoch obývaných mladými ľuďmi i dospelými.

A cítiť tu veľké želanie a očakávanie, že to bude odvážna generálna kapitula, kde sa veci povedia bez toho, aby sme sa strácali v uhladených, dobre zabalených vetách, ktoré sa však netýkajú života.

V tomto poslaní nie sme sami. Vieme a cítime, že Panna Mária je vzorom vernosti.

Je krásne vrátiť sa v mysli a v srdci k slávnosti Nepoškvrneného počatia v roku 1887, keď don Bosco dva mesiace pred svojou smrťou povedal niektorým saleziánom, ktorí sa naňho dojatí pozerali a počúvali ho: „Až doteraz sme kráčali istou cestou. Nemôžeme poblúdiť. Vedie nás Mária.“

Vedie nás Mária Pomocnica, Panna Mária dona Bosca. Ona je Matkou nás všetkých. To ona opakuje – ako v Káne Galilejskej – počas tejto 29. generálnej kapituly: „Čokoľvek vám povie, urobte to.“

Nech nás naša Matka Pomocnica osvecuje a vedie, ako to urobila s donom Boscom, aby sme boli verní Pánovi a nikdy nesklamali mladých, najmä tých, ktorí to najviac potrebujú.

(Podľa *Il Bollettino Salesiano*, apríl 2025)

1. Apoštolská konštitúcia *Veritatis gaudium* 3 aj príhovor pápeža Františka vo Florencii 10. 11. 2015. [Visita Pastorale – Firenze: Incontro con i rappresentanti del Convegno nazionale della Chiesa Italiana (Cattedrale di Santa Maria del Fiore, 10 novembre 2015) | Francesco](https://www.vatican.va/content/francesco/it/speeches/2015/november/documents/papa-francesco_20151110_firenze-convegno-chiesa-italiana.html) v hlavných jazykoch – pozn. prekl. [↑](#footnote-ref-1)